b'\n_START_ARTICLE_\nSenusret I.\n_START_SECTION_\nDru\xc5\xbeina\n_START_PARAGRAPH_\nFaraonove dru\xc5\xbeinske povezave so dobro znane. Bil je sin Amenemheta I. in kraljice  Neferitatenen. Njegova glavna \xc5\xbeena je bila Neferu III., ki je bila hkrati njegova sestra in mati njegovega naslednika Amenemheta II. Med njegovimi znanimi otroci so bili Amenemhet II. in princesi Itakajt in Sebat. Slednja je bila verjetno h\xc4\x8derka Neferu III., ker je skupaj z njo omenjena na enem od napisov.\n_START_SECTION_\nGradnje\n_START_PARAGRAPH_\nSenusret I. je poslal ve\xc4\x8d odprav v kamnolome na Sinaj in v Vadi Hammamat  in zgradil veliko sveti\xc5\xa1\xc4\x8d in templjev po celem Egiptu in Nubiji. V Heliopolisu je zgradil pomemben Ra-Amonov   tempelj, ki je bi sredi\xc5\xa1\xc4\x8de kulta sonca. Ob tridesetletnici svojega vladanja je v Heliopolisu postavil dva obeliska iz rde\xc4\x8dega granita. Eden od njiju \xc5\xa1e stoji in je najstarej\xc5\xa1i \xc5\xa1e stoje\xc4\x8di obelisk v Egiptu. Visok je 20,4 m in tehta 120 ton._NEWLINE_Med velike templje, ki jih je dokazano zgradil Senusret I., sodijo Minov tempelj v Koptosu, tempelj boginje Satet na Elefantini, Montujev  tempelj v Armantu in Montujev tempelj v El Todu, v katerem je ohranjen dolg faraonov napis._NEWLINE_Sveti\xc5\xa1\xc4\x8de, znano kot Bela kapela ali Jubilejna kapela, z zelo kakovostnimi prefinjenimi reliefi Senusreta I. je bila zgrajena v Karnaku ob tridesetletnici njegovega vladanja. Kasneje je bila uspe\xc5\xa1no rekonstruirana s kamnitimi bloki,  ki jih je leta 1926 odkril Henri Chevrier. In ne nazadnje je Senusret I. preoblikoval Hentiamentijev-Ozirisov  tempelj v Abidosu.\n_START_SECTION_\nDvor\n_START_PARAGRAPH_\nZnanih je nekaj klju\xc4\x8dnih \xc4\x8dlanov dvora Senusreta I. Na za\xc4\x8detku njegovega vladanja je bil vezir Intefiker, znan s \xc5\xa1tevilnih napisov iz njegove  grobnice ob piramidi Amenemheta I. Zgleda, da je bil na tem polo\xc5\xbeaju dolgo \xc4\x8dasa. Nasledil ge je vezir z imenom Senusret. Znana sta tudi dva zakladnika: Sobekhotep (22. leto) in Mentuhotep. Slednji je imel veliko grobnico ob faraonovi piramidi. Zgleda, da je bil tudi glavni arhitekt Amonovega templja v Karnaku. Dokazanih je ve\xc4\x8d majordomov. Hor je znan z ve\xc4\x8d stel  in napisov v Vadi El Hudiju, kjer je bil o\xc4\x8ditno vodja odprave, ki je iskala ametist. Ena od stel je iz devetega leta faraonovega vladanja. Nasledil ga je nek Nahr, dokazan okoli dvanajstega leta Senusretovega vladanja.  Njegova grobnica je v Li\xc5\xa1tu. Z ve\xc4\x8d stel je znan nek Antef, sin \xc5\xbeenske z imenom Zatamun. Ena od stel je iz 24., ena pa iz 25. leta vladanja Senusreta I. Nek drug Antef je bil sin \xc5\xbeenske z imenom Zatuser in je bil verjetno tudi faraonov majordom.\n_START_SECTION_\nNasledstvo\n_START_PARAGRAPH_\nSenusret je bil v 20. letu vladanja Amenemheta I. kronan kot o\xc4\x8detov sovladar, proti koncu svojega \xc5\xbeivljenja pa je sam za sovladarja imenoval sina Amenemheta II. Ke je postavitev Vepvavetove stele datirana v 44. leto vladanja Senusreta I. in drugo leto vladanja Amenemheta II, pomeni, da je bil imenovan pribli\xc5\xbeno v 43. letu Senusretove vladavine.  Domneva se, da je Senusret I. umrl v 46. letu vladanja,  ker mu Torinski seznam kraljev pripisuje 45 vladarskih let.'